text: Telekunder ramt af oversvømmelse
  09 februar 2019 kl. 16.32
  TDC's central i Vejle har stået under vand siden lørdag morgen. 
  Op mod 3000 kunder har lørdag været uden mobilforbindelse og bredbånd i Vejle. Det skyldes, at TDC's routercentral siden i morges har stået under vand på Dæmningen i Vejle.
  TDC's pressevagt. : "Vi har arbejdet i mange timer på at få vandet væk."
  - Vi har arbejdet i mange timer på at få vandet væk. Når det er klaret, kan vi få gang i centralen igen. Mange af vores mobilkunder har kunnet koble på andre netværk, men et par hundrede må vente på, at vi er i fuld gang igen i løbet af aftenen, siger TDC's pressevagt.
  
  Kraftigt regnskyl
  Vejle er i dag præget af de kraftige regnskyl, der har været i det seneste døgns tid.
  - Det er formentlig regnen, der er skyld i oversvømmelsen. Men det kan også være et sprængt vandrør, og det ved vi først, når vandet er væk igen, siger pressevagten. 
  Hun oplyser, at der har stået fem-seks centimeter på gulvet omkring de ledninger og maskiner, der normalt forbinder TDC-kunderne med omverdenen.
  